Diari Oficial de la Generalitat Valenciana


Sumari del DOGV 3649, del 21-12-1999 (1999/10383)

ORDRE d'1 de desembre de 1999, de la Conselleria de Cultura, Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i el primer cicle d'Educació Secundària Obligatòria en centres finançats amb fons públics, per al curs 2000-2001.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3649

Data del DOGV
:   21-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10679


Data del document
:   01-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * suport econòmic
    * ensenyament primari
    * ensenyament secundari
    * llibre escolar

ORDRE d'1 de desembre de 1999, de la Conselleria de Cultura, Educació i Ciència, per la qual es convoquen ajudes per a l'adquisició de llibres de text per a l'alumnat que cursa l'Educació Primària i el primer cicle d'Educació Secundària Obligatòria en centres finançats amb fons públics, per al curs 2000-2001. [1999/S10521]
  
El títol quint de la Llei Orgànica 1/1990, de 3 d'octubre, d'Ordenació General del Sistema Educatiu preveu el desenrotllament d'accions de caràcter compensatori, que té la finalitat de fer efectiu el principi d'igualtat en l'exercici del dret a l'educació. Més concretament, l'article 66 de l'esmentada norma especifica que, per a superar les condicions socioeconòmiques desfavorables dels alumnes, s'arbitraran beques i ajudes a l'estudi.
  
Per tal d'assolir els citats objectius, dins de les disponibilitats pressupostàries de l'any 2000, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Base primera. Requisits d'estudis
  
Podrà sol·licitar ajudes de llibres de text l'alumnat que haja de realitzar els estudis corresponents a l'Educació Primària o al primer cicle d'Educació Secundària Obligatòria, en centres finançats per la Generalitat Valenciana amb fons públics, durant el curs 2000-2001.
  
Queden exclosos de participar en la present convocatòria els alumnes que realitzen els seus estudis, durant el curs 2000-2001, en Centres d'Acció Educativa Singular (CAES), les necessitats de material escolar dels quals ja estan previstes en les despeses de funcionament del centre.
  
Base segona. Requisits socioeconòmics
  
Podrà rebre l'ajuda de llibres de text l'alumnat la renda familiar anual disponible del qual no supere els següents mòduls econòmics:
  
Famílies d'un membre: 1.085.280 PTA
  
Famílies de dos membres: 1.815.600 PTA
  
Famílies de tres membres: 2.429.640 PTA
  
Famílies de quatre membres: 2.915.160 PTA
  
Famílies de cinc membres: 3.269.100 PTA
  
Famílies de sis membres: 3.615.900 PTA
  
Famílies de set membres: 3.955.560 PTA
  
Famílies de huit membres: 4.288.080 PTA
  
A partir del huité membre s'afegiran 306.000 pessetes per cada nou membre computable.
  
Per a la convocatòria, es consideraran membres de la unitat familiar: el sol·licitant, el pare, la mare i els germans menors de 18 anys, a més dels majors de l'esmentada edat i menors de 26 anys que convisquen al mateix domicili i que no perceben cap tipus d'ingressos.
  
En cas de separació o divorci dels pares, no es considerarà membre computable el pare o la mare que no visca en el mateix domicili que el sol·licitant de la beca.
  
En el cas de les persones vídues o divorciades que hagen contret nou matrimoni, el nou cònjuge es considerarà amb caràcter general membre de la unitat familiar.
  
Es considerarà renda familiar anual disponible la suma de la base liquidable regular subjecta a gravamen més la base liquidable irregular subjecta a gravamen, la irregular en declaracions ordinàries, menys la quota íntegra de l'impost, segons la declaració realitzada de l'Impost sobre la Renda de les Persones Físiques de tots dels membres computables de la unitat familiar.
  
La mencionada renda anual disponible es justificarà aportant la documentació prevista en l'annex II de la present ordre.
  
Base tercera. Nombre i quantia de les ajudes
  
La present convocatòria es realitzarà pel procediment d'anticipació de la despesa. El projecte de llei de pressupostos de la Generalitat Valenciana per a l'exercici 2000 conté la línia de subvenció 407/000/00, denominada "Gratuïtat llibres de text", per import de 7.275.896.773 pessetes.
  
No obstant això, l'import global màxim de les ajudes quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat Valenciana de l'any 2000.
  
Totes les ajudes seran de 10.000 pessetes.
  
La Direcció General de Centres Docents podrà reservar un màxim de l'1,5% de l'import global de les ajudes per a l'esmena d'errades materials o aritmètiques produïdes en les sol·licituds dels interessats o en el procés de tramitació de la convocatòria. Les ajudes concedides per raó de les esmentades esmenes se sumaran a les ja atorgades. Els excedents de la quantitat reservada podran acumular-se a les ajudes concedides, incrementant el seu nombre.
  
Base quarta. Criteris d'adjudicació
  
Tindran preferència per a l'adjudicació de les ajudes, els alumnes que estiguen en alguna de les següents situacions, per l'ordre de prelació que s'indica a continuació:
  
1r. Ser orfe absolut.
  
2n. Pertànyer a una família, en la qual algun membre estiga afectat de discapacitat legalment qualificada.
  
3r. Pertànyer a una família en què el pare i la mare estiguen en l'atur o siguen pensionistes.
  
4t. Pertànyer a família nombrosa .
  
5t. Pertànyer a una família de pares viudos, solters, divorciats o separats.
  
En el cas que algun dels sol·licitants es trobe en més d'una situació preferent, se li aplicarà sols el criteri superior.
  
Després d'aplicar els criteris de preferència, en cas que quede crèdit disponible, obtindran ajuda les sol·licituds que no reunisquen cap situació específica i sempre que estiguen dins del llindar de renda establit en la convocatòria. Les esmentades ajudes s'adjudicaran per ordre invers de magnitud de la renda del sol·licitant.
  
Si no hi ha suficient crèdit per a totes les sol·licituds que complisquen els requisits, les ajudes s'adjudicaran segons l'ordre de preferència següent:
  
1r. Les sol·licituds que tinguen el quocient més baix que resulte de la divisió de la renda anual disponible entre el nombre de membres de la unitat familiar.
  
2n. En cas d'empat, es concedirà l'ajuda a la sol·licitud corresponent a l'alumne que estiga estudiant un curs superior.
  
Després d'aplicats els criteris de desempat prevists més amunt i, si l'empat continua, es concedirà l'ajuda al sol·licitant que haja nascut abans. Si, tot i això, l'empat és irresoluble, es passarà al sorteig de l'ajuda entre les sol·licituds empatades.
  
La resta de les sol·licituds que no disposen de crèdit suficient tindran la condició d'excloses.
  
Base cinquena. Comissió avaluadora
  
Es crea una comissió avaluadora, que efectuarà la valoració de les sol·licituds presentades i que estarà formada pels membres següents:
  
El/La cap del Servei de Títols, Beques i Ajudes a l'Estudi, a qui en correspondrà la presidència.
  
Un/a inspector/a del Servei d'Avaluació i Inspecció Educativa.
  
Un/a assessor/a del Servei Jurídic.
  
Un/a representant de les associacions de pares d'alumnes entre els qui formen part de la Mesa de Pares i que l'esmentada mesa propose.
  
El/La cap de la Secció de Beques i Ajudes a l'Estudi, qui exercirà les funcions de secretari/ària.
  
En cas d'absència del president o presidenta, serà substituït o substituïda pel/per la cap de la Secció de Beques i Ajudes a l'Estudi. En cas d'absència o exercici de la presidència del/de la cap de la Secció de Beques i Ajudes a l'Estudi, un altre tècnic del grup A o B del Servei de Títols, Beques i Ajudes a l'Estudi substituirà el/la secretari/ària.
  
Base sisena. Normes de procediment
  
6.1. Sol·licituds
  
Les sol·licituds s'hauran de formalitzar en els impresos oficials que es facilitaran, gratuïtament, a les persones interessades en les secretaries dels centres escolars respectius
  
Les sol·licituds i la documentació acreditativa que s'especifica en l'annex II, hauran de presentar-se, a partir del dia de la publicació de la present ordre, en la secretaria del centre escolar on l'alumne haja de continuar o iniciar els estudis durant el curs 2000-2001, o als llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú, atenent els terminis d'acabament següents:
  
a) Fase A
  
Fins a l'11 de febrer, tot l'alumnat que reunisca les condicions per a participar en la present convocatòria, tret del previst per a la fase B.
  
b) Fase B
  
Fins al 23 de juny, l'alumnat que, per al curs 2000-2001, s'escolaritze per primera vegada en un centre que impartisca el primer curs d'Educació Primària o que provinga d'un centre de fora de la Comunitat Valenciana, sempre que haja sol·licitat plaça escolar dins del període oficial de matrícula.
  
Excepcionalment, els alumnes que s'escolaritzen durant el mes de setembre, podran participar en esta convocatòria, presentant les sol·licituds fins al 27 de setembre.
  
En el moment que entregue la sol·licitud la persona interessada, el centre escolar la segellarà i li posarà la data en l'espai reservat.
  
Els equips directius dels centres receptors de sol·licituds hauran de comprovar, quan es presente la sol·licitud, que està emplenada correctament tenint en compte la documentació presentada, i instar les persones interessades perquè esmenen els possibles defectes o presenten la documentació preceptiva, en cas que no ho hagueren fet.
  
6.2. Tramesa de les sol·licituds als òrgans administratius corresponents.
  
a) Fase A
  
El consell escolar del centre, en reunió extraordinària, i assegurant la reserva que cal per a garantir el dret a la intimitat dels sol·licitants, comprovarà la veracitat i exactitud de les dades de les sol·licituds segons la documentació acreditativa pertinent.
  
Una volta feta la comprovació, el director del centre, com a president del consell escolar, firmarà la certificació que incloga la relació de peticionaris de la fase A. El model de certificat del consell escolar que conté la relació s'hi adjunta com a annex I.
  
Una vegada firmada la certificació del consell escolar, les situacions específiques en què es troba el sol·licitant i que donen lloc a preferència en l'adjudicació de les ajudes quedaran certificades. El president del consell escolar podrà requerir dels sol·licitants els documents que acrediten les situacions específiques al·legades i de les quals no tinga constància documental.
  
El director del centre o la persona en qui delegue haurà de comparèixer davant de la direcció territorial de Cultura i Educació corresponent (Unitat de Beques), abans del 25 de febrer, per tal d'entregar la certificació del consell escolar, on s'inclou la relació de peticionaris, acompanyada de totes les sol·licituds, els respectius NIF i el document emés per l'entitat bancària (codi compte client), presentats per aquells.
  
b) Fase B
  
El consell escolar i el director del centre duran a terme, si és procedent, les mateixes actuacions que s'establixen en l'apartat anterior per a la fase A.
  
L'acte d'entrega de la documentació de la citada fase, es realitzarà davant de la direcció territorial de Cultura i Educació corresponent (Unitat de Beques), abans del 30 de juny.
  
Base setena. Resolució de la convocatòria
  
7.1. Llistes provisionals
  
La comissió avaluadora confeccionarà unes llistes provisionals de l'alumnat que complix els requisits de la convocatòria i de l'alumnat exclòs o que ha d'esmenar errades de la sol·licitud, de forma diferenciada per a cadascuna de les seues fases. Estes llistes provisionals hauran de ser exposades en els taulers d'anuncis de cada centre escolar participant.
  
7.2. Presentació de reclamacions i esmena de les sol·licituds
  
Les persones interessades podran presentar reclamacions i esmenes a les seues sol·licituds, contra les llistes provisionals, en la secretaria del centre escolar corresponent, en el termini de 15 dies naturals a partir de l'endemà de la data d'exposició pública.
  
7.3. Resolucions
  
Una vegada examinades les reclamacions, la directora general de Centres Docents dictarà, a proposta de la comissió avaluadora, les resolucions corresponents a cadascuna de les fases, que hauran de ser exposades en els taulers d'anuncis de cada centre escolar participant.
  
L'exposició pública de les resolucions de les fases A i B de la convocatòria tindrà lloc en el termini màxim de sis mesos, comptadors des de l'acabament del termini de presentació de sol·licituds de cadascuna de les fases.
  
Base vuitena. Obligacions dels beneficiaris
  
Els beneficiaris estaran obligats a destinar l'ajuda concedida a la compra dels llibres de text del curs o nivell que hagen de realitzar durant el curs 2000-2001.
  
Base novena. Incompatibilitats
  
No es podrà ser beneficiari de més d'una ajuda atorgada per les administracions públiques per a l'adquisició de llibres de text. No obstant això, seran compatibles les ajudes concedides per altres administracions públiques dirigides a completar l'import de les regulades en la present ordre, sempre que les dos ajudes en conjunt no superen el cost real dels llibres de text.
  
Base deu. Pèrdua dels drets del sol·licitant
  
La concessió de l'ajuda quedarà sense efecte, després de l'audiència a la persona interessada, en els casos següents:
  
a) Quan no s'haja destinat a la finalitat que en va motivar la concessió
  
b) Quan s'hagen deixat de complir els requisits d'estudis establits en la base primera d'esta convocatòria
  
c) Quan es demostre, pel mitjà que siga, la falsedat de les dades que figuren en la sol·licitud
  
d) Quan el beneficiari incórrega en les incompatibilitats establides en la base novena.
  
e) Quan la Inspecció Educativa emeta informe sobre el fet que el beneficiari no haja complit l'obligació establida en la base 8a. en algun curs anterior.
  
Base onze. Procediment de pagament de les ajudes
  
El procediment de pagament de les ajudes previst en la present ordre es realitzarà a través d'una transferència per l'import de la beca al compte corrent que figure en l'imprès de sol·licitud de l'alumne que resulte beneficiari en la resolució de la convocatòria.
  
Base dotze. Recursos
  
Conformement als articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
Disposició addicional única
  
Aprovada la Llei de Pressupostos per a l'any 2000, per ordre de la Conselleria de Cultura, Educació i Ciència es farà pública la linea de crèdit i l'import global màxim destinat a la concessió de les ajudes previstes en la present convocatòria.
  
Disposicions finals
  
Primera
  
Es delega, en la directora general de Centres Docents, la facultat de concedir les esmentades ajudes i se l'autoritza perquè dicte les resolucions necessàries per al desenrotllament i l'execució de la present ordre.
  
Segona
  
Esta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 1 de desembre de 1999.
  
El conseller de Cultura, Educació i Ciència
  
MANUEL TARANCÓN FANDOS
  
Annex II
  
Documentació que cal presentar
  
1. Declaració de la renda de l'any 1998
  
El sistema d'acreditació dels ingressos familiars es fonamenta en la declaració de l'impost sobre la renda de les persones físiques de l'exercici 1998 de tots els membres de la unitat familiar, tal com està definida en la present convocatòria en la base segona. Excepcionalment, en cas de variació greu de la situació familiar, i sempre que açò s'acredite documentalment, es podrà emplenar l'apartat D de la sol·licitud, corresponent a ingressos i despeses de la unitat familiar.
  
Els membres de la unitat familiar hauran de justificar la renda anual familiar disponible aportant còpia de la declaració o declaracions de l'impost sobre la renda de les persones físiques, així com el full d'ingrés i devolució degudament segellat, corresponent a l'exercici 1998.
  
Els membres que no hagen realitzat la declaració de l'impost sobre la renda de les persones físiques de l'exercici 1998 hauran d'emplenar inexcusablement l'apartat corresponent de la sol·licitud i fer constar les quantitats que corresponguen en l'apartat D, d'ingressos i despeses de la sol·licitud, aportant el certificat de l'agència de l'administració tributària de no haver presentat la declaració de la renda de 1998.
  
En especial caldrà tindre en compte les regles següents:
  
1. S'han d'adjuntar a la sol·licitud les declaracions de la renda (individuals o conjunta) del pare i de la mare, que formen la unitat familiar.
  
2. En el cas de les persones viudes o divorciades que hagen contret nou matrimoni, el nou cònjuge es considerarà membre de la unitat familiar i haurà d'acreditar també els seus ingressos de la forma ja descrita.
  
3. Els alumnes orfes absoluts que no formen part d'una nova família per adopció hauran d'emplenar l'apartat corresponent a ingressos i despeses de la sol·licitud.
  
4. No serà vàlida cap sol·licitud que no estiga acompanyada de la declaració de la renda de 1998 o que no tinga degudament emplenat l'apartat d'ingressos i despeses aportant el certificat d'hisenda de no haver presentat la declaració de la renda de 1998.
  
2. Document emés per l'entitat bancària (codi compte client)
  
El titular o cotitular del compte corrent, obligatòriament, haurà de tindre NIF/CIF, que serà el que s'anotarà en la sol·licitud.
  
El titular de l'esmentat compte serà l'alumne o, en tot cas, haurà de ser el cotitular, juntament amb la mare, pare, germans o tutor. S'adjuntarà a la sol·licitud el document facilitat per l'entitat bancària, on conste el codi compte client que conté els codis que identifiquen el banc, l'oficina, el dígit de control i el número de compte en el qual serà abonat l'import de la beca.
  
En els casos en què algun alumne no puga aportar l'esmentat document per no disposar de compte bancari, el centre hi adjuntarà el document facilitat per l'entitat bancària en què conste el codi compte client del centre, on serà abonat l'import de la beca. Este codi compte client també es farà constar en l'apartat corresponent de la sol·licitud.
  
3. Número d'identificació fiscal (NIF)
  
S'adjuntarà a la sol·licitud la fotocòpia del número d'identificació fiscal del titular del compte corrent en el qual serà abonat l'import de la beca o el codi d'identifació fiscal del centre, per al supòsit previst en l'últim paràgraf de l'apartat anterior en el cas que l'alumne no puga aportar el seu document bancari. Este mateix número de número d'identificació fiscal o codi d'identifació fiscal és el que constarà en la sol·licitud.
  
4. Altra documentació
  
Així mateix, caldrà presentar aquella documentació que el centre escolar considere necessària per tal d'acreditar les situacions al·legades en la sol·licitud i de les quals no es dispose de constància documental en l'expedient de l'alumne, i que es la següent:
  
1) Nombre de membres de la unitat familiar
  
Llibre de família o certificat del Registre Civil.
  
2) Condició d'orfandat absoluta
  
Llibre de família o certificat del Registre Civil.
  
3) Discapacitacions físiques, psíquiques o sensorials de l'alumne/a, pares o germans
  
Qualificació oficial de discapacitació expedida per la Conselleria de Benestar Social, a través dels centres de diagnòstic de minusvàlids.
  
4) Situació de desocupació o atur laboral del pare i mare, en què cap dels dos reba prestacions per este concepte.
  
Certificats del pare i de la mare efectuats per la Tresoreria General de la Seguretat Social.
  
5) Situació de pensionista del pare o la mare
  
Certificat del pare o de la mare efectuats per l'Institut Nacional de la Seguretat Social (INSS)
  
6) Condició de membre de família nombrosa de qualsevol categoria.
  
Títol de família nombrosa en vigor.
  
7) Fill/a de persona viuda, soltera, separada o divorciada.
  
Llibre de família, certificat del Registre Civil o sentència judicial ferma de separació matrimonial o interlocutòria judicial de mesures provisionals.